Yhdysvalloissa Marylandissa sijaitsevan kansallisen turvallisuuden viraston NSA:n päämajan edustalla sattui keskiviikkona ampumistapaus.

Tapahtumia tutkinut FBI kertoi keskiviikkoiltana, että kiinniotettuja on kolme.

FBI:n mukaan välikohtauksessa loukkaantuivat yksi NSA:n vartija ja yksi sivullinen. Poliisin mukaan auto, jossa oli kolme miestä, oli yrittänyt päästä NSA:n alueelle sisään. Yksi miehistä on sairaalassa ja kaksi muuta kiinniotettuina.

NSA kertoi aiemmin, että useita ihmisiä on viety sairaalaan, mutta kenelläkään ei ole ampumisen aiheuttamia vammoja.

Terrorismin ei epäillä liittyvän tapaukseen.

Ei ensimmäinen kerta

Medioiden uutisvideoissa näkyi musta katumaasturi, jonka etulasissa on luodinjälkiä. Aiemmin viranomaisten kerrottiin sulkeneen Fort Meaden läheisen moottoritien.

Myös Valkoinen talo vahvisti tiedon tapauksesta. Presidentti Donald Trumpia pidettiin ajan tasalla tapahtumista.

Viimeksi vuonna 2015 kaksi ihmistä yritti ajaa autollaan NSA:n porttien läpi. Tuolloin vartijat ampuivat autoa ja toinen autossa olleista kuoli. Uutismedioiden mukaan autossa olleet olivat saattaneet olla alkoholin tai huumeiden vaikutuksen alaisina.

Lähteet: Reuters, AFP, STT, AP